
Del 1


Kapittel 1

– Stereoanlegget tar jeg, ok? Morten kikker spørrende på Julie.

– Det gjør du ikke! Det fikk jeg av deg i julepresang, og det ble jeg ikke spesielt glad for ettersom det var du som ønsket deg det. Men vi har blitt enige om at gaver vi har fått, beholder vi selv.

– Men hvis du ikke ble glad for det, kan jeg vel like godt ta det?

– Så jeg må kjøpe nytt? Jeg trenger et stereoanlegg, så da kom gaven til nytte etter hvert likevel. Jeg så bare ikke for meg at vi skulle skilles, da jeg fikk det. Julie strever med å unngå at stemmen skjelver.

– Bøkene deler vi også, eller?

– Ta dem du har kjøpt, så beholder jeg dem jeg har kjøpt.

– Hva med dem vi har arvet?

– Samme der. Alt som kommer fra din familie, beholder du, alt som kommer fra min, beholder jeg.

Morten legger bøker i hauger og sorterer. Julie går inn i neste rom og ser seg rundt. Hvor mye har han tenkt å forsyne seg med? Dette er jo hjemmet deres, skapt gjennom tjue år. Hvordan skal de dele de tingene de har kjøpt sammen gjennom årene? Hun tørker tårene raskt vekk, kikker på den gamle klokken og husker hvor stolte de var da de var på antikvitetsauksjon og fant den. Begge var enige om at de fikk leve på grøt og fiskepinner noen uker for å få råd. Emma satt i vognen med kosekaninen hun elsket. Julie smiler ved tanken. Det var lykkelige dager. Hvor ble de av? De forsvant vel i hverdag, jobbing og tidsklemme. Klassisk. Hun synes han har blitt så satt, uten at hun kan si akkurat når det hendte. Hun kjenner verken godhet eller ømhet for ham lenger. De ler ikke sammen, heller, diskuterer ikke noe, er rett og slett ikke interessert i hverandre. De har levd parallelle liv uten å oppdage det, og dermed har de heller ikke tatt tak i problemene i tide. Sånn ser i alle fall hun det. Han har blitt et uengasjert og lite nysgjerrig menneske, og hun har mistet det politiske engasjementet og ønsket om å gjøre en forskjell. De er blitt to kjedelige mennesker. Hun savner seg selv. Hun vil også oppleve lidenskap igjen – hun vil brenne for noe! Men nå er hun forlatt. Morten har gitt opp ekteskapet deres og har ganske enkelt fulgt sin egen lyst. På tross av henne og barna har han valgt å bare ta hensyn til seg selv. Hun ville forsøke å redde ekteskapet, og han lovet å gi det et forsøk, men nå har han ombestemt seg. Smerten er fysisk.

Stuen og spisestuen kommer til å være ribbet når Morten har tatt sitt. Flere av møblene arvet han da moren hans flyttet i en mindre leilighet.

– Kan du komme og se om dette er greit, før jeg legger det i kasser? roper Morten.

Julie kikker gjennom bokhaugen hans. Raskt tar hun opp en gammel skinninnbundet utgave av Norges dyreliv.

– Denne er fra mamma og pappa. De gamle bøkene fra min familie vil jeg beholde, sier hun og tar et godt grep om boken.

– Tuller du? De kommer fra faren min! Han leste den for meg da jeg var liten.

– Samme her. Pappa elsket de bøkene. Det skal være fire bind, om jeg ikke husker feil. Sett boken tilbake i hyllen.

– Nå får du gi deg, Julie. Du vet hvor viktig pappa var for meg.

– Og det var ikke pappa for meg, da, mener du? Jeg trenger tilhørigheten til ham mer enn noen gang.

– Skal du dra det identitetskrisekortet nå igjen?

– Fy faen, Morten! skriker hun og kaster boken i brystet på ham. – Det er faktisk ikke jeg som har brutt avtalen vår. Du lovet på tro og ære å ikke treffe Beate igjen hvis jeg bare ville tilgi deg og gi ekteskapet en sjanse. Vi var enige om å forsøke å redde familien for barnas skyld. Til og med Villa Solberg overtok vi, og her sitter jeg. Har du overhodet tenkt over hvilken situasjon du har satt meg i? Alt, absolutt alt er snudd på hodet. Og så en skilsmisse på toppen fordi du ikke klarte å holde buksesmekken lukket. Så ta boken, du! Beate blir sikkert veldig glad for den.

Julie stormer ut av rommet, opp i annen etasje og river resten av Mortens klær ut av klesskapet.

– Ta med deg alt som er ditt! skriker hun. – Alle klær, alt sportsutstyr. Alt!

Plutselig står han bak henne.

– Herregud, Julie, ta det med ro! Vi kan vel prøve å oppføre oss som voksne?

– Ser du ikke at vi kaster ut, deler opp og kvitter oss med de tjue viktigste årene av livet vårt? hulker hun.

Han ser forundret på henne. Forstår åpenbart ikke hva hun snakker om.

– Det er bare ting. Det er vel ikke noe å lage så mye bråk om.

– Det er ting det knytter seg minner til, om barna våre og alt vi har opplevd sammen. De er vår historie. Fatter du ikke det? Dessuten var det veldig viktig med siste bind av Norges dyreliv for bare noen minutter siden, var det ikke det?

– Jeg synes ikke vi skal dvele for mye ved det som har vært. Vi hadde mange fine år sammen, og jeg er lei for at jeg ikke klarte å holde avtalen vår. Det er jeg faktisk. Det har ikke vært noen lett beslutning, men til slutt måtte jeg velge.

– Det kan du kanskje fortelle barna? At du faktisk måtte velge Beate fremfor oss. De forstår ingenting.

– Det der snakker vi om en annen dag. Han kikker på klokken. – Kan ikke sportsutstyret mitt, skiene og alt det der bli stående en stund? Det er ikke plass der jeg skal bo, og flyttebilen kommer snart.

– Du tar med deg alt som er ditt nå. Du får leie et lager. Dette er ikke stedet for dine ting. Glem det! avslutter hun da hun ser at han er i ferd med å åpne munnen.

Det knaser i grusen da en bil kjører opp foran huset. Hun skynder seg bort til vinduet og kikker ut. Flyttebilen.

Han løper ned trappen igjen, men glemmer klærne. Hun lytter til lyden av møbler som flyttes og bæres og har lyst til å skrike og hive ting i veggen. De roper til hverandre der nede. Hun blir bare sittende mens livet hennes bæres ut. Orker ikke gå ned og se på tomheten. Det høres som de snart er ferdige, men Mortens klær ligger igjen på gulvet. Hun åpner vinduet og kaster alt ut på gresset nedenfor.

Det er helt stille i huset etter at bilen med Morten og flyttelasset har kjørt bort. Barna er hos moren til Morten. Hun kikker ut av vinduet. Mortens klær er borte. Nå er det endelig. De er separert og kommer til å bli skilt. Alt har gått så fort. Hun går og legger seg på sengen, kikker opp i taket, følger sprekken som tegner et halvt Norgeskart, mens hulkene tvinger seg frem. Hun kjenner seg så utrolig alene og sårbar. Hun er vraket, var ikke god nok. Det gjør vondt i hele henne. Hun føler seg redd, usikker. Nå er det bare henne. De har alltid vært to.  Barna har hun selvfølgelig, men det blir noe annet. Det er hun som skal klare å ta seg av dem, ikke omvendt. Hun har ingen voksen å støtte seg til. Dette var det siste hun trengte nå, men hun må forsøke å få orden i kaoset hun befinner seg i. Det forstår hun. På jobben er hun rasjonell og handlekraftig, og nå må hun forsøke å hente frem de egenskapene hun bruker overfor klienter som kommer og trenger hjelp. Først og fremst må hun finne ut hvem hun er. Hvem foreldrene var, og Axel, den biologiske faren hennes. Sinnet mot foreldrene som løy for henne om at Nicolai ikke egentlig var faren hennes, har begynt å vike plassen for raseriet hun kjenner mot Morten. Hun slår knyttneven i madrassen.

Foreldrene gjorde antakelig det de trodde var best for alle den gangen for over førti år siden. Det har hun begynt å forstå nå. Først var hun bare opptatt av sin egen sorg og frustrasjon over at hun ikke var den hun trodde. Hun synes valget deres var egoistisk; til det beste for dem, men ikke for henne. De innså antakelig ikke følgene, for de regnet med at hemmeligheten var trygg for bestandig. Det ville den vært også om moren bare ikke hadde gjemt de fordømte brevene på loftet nede på landstedet deres på Engø. Da hadde alle levd lykkelig uvitende om at hun hadde en annen far. Men sånn gikk det ikke. Men skal man ikke alltid fortelle sannheten om noe så viktig som noens opphav? Er ikke det alltid riktig? Kan det finnes grunner til at man bør unnlate å være ærlig? Det var vel det Hedda og Nicolai mente at det gjorde i deres tilfelle. At alle ville være best tjent med å ikke kjenne til morens eventyr med den gifte Axel, som endte i et barn han ikke ville ta ansvaret for. Nicolai fikk Hedda som han elsket, Hedda fikk en far til barnet sitt. Når hun ser det sånn, er det enkelt å forstå at de valgte denne løsningen. Men hvorfor brente ikke moren brevene da? De fordømte brevene. Det nytter ikke å spekulere mer på dette. Det er som det er. Men hun blir så sliten av tankekjøret, hun skulle ønske at hun kunne sove og ikke våkne før alle problemer var løst.

Hvis hun vil, er hun nå eier av et landsted på Engø og et hus på Fagerborg i Oslo. Hun er i ferd med å bli skilt, og hun har tre barn. Dessuten er hun partner i et stort advokatfirma og har god økonomi. Når hun ser sånn på det, er det ikke så galt. Tvert imot. Men selv om hun vet at hun har mye å være takknemlig for, klarer hun ikke å la være å lure på hvem hun egentlig er. Den kjødelige bestefaren hennes var nazist og satt inne etter krigen, mens faren var en vellykket advokat i Trondheim som lå rundt med all verdens kvinner – blant annet moren. Genene har stor betydning for hvem vi er, det er hun sikker på. Hvilke er dominerende hos henne? Alle sier at hun ligner moren både inni og utenpå, og hun er egentlig enig i det. Og hun elsket moren. Beundret henne. Axel sa at hun ligner moren hans. Bare hun ikke ligner farfaren, landsforræderen. Tenk om andre får vite om bakgrunnen hennes? Hun ønsker ikke det, hun vil fortsette å kunne være stolt av familien på begge sider. Herregud, tankene løper løpsk. Da hun først oppdaget at Axel, og ikke Nicolai, var faren hennes, hadde hun følt at hun på en måte falt mellom to stoler. At hun har fått vite mer om farsslekten, har ikke akkurat hjulpet på den følelsen.

Hun står opp, går hvileløst rundt før hun dumper ned i en stol og griper etter mobilen. Hun trenger en pause fra alle funderingene sine. Det ligger både e-poster og SMS-er der, men hun velger å åpne Facebook først. Da ser hun at hun har fått en venneforespørsel fra en Kristian Hansen. Det tar noen sekunder før hun forstår hvem det er, det er så lenge siden hun har tenkt på ham. Jøss. Det er sommerkjæresten fra tenårene på Engø. Så hyggelig, tenker hun og må smile. Selvsagt bekrefter hun den.


Kapittel 2

Julie legger seg ned på sengen igjen. Legger seg i fosterstilling og lukker øynene. Forsøker å slappe av, men klarer det ikke. Å dele opp hjemmet har vært en skikkelig påkjenning – alt har blitt så endelig. Det er satt et punktum for en viktig – kanskje den viktigste? – perioden i hennes og barnas liv, men Morten ser det ikke. Sånn er det vel å være hodestups forelsket. Ikke at hun husker hvordan det er.

Hun orker ikke tanken på å gå ned i første etasje og se hvordan det er der nå. Og hva skal hun gjøre med huset? Skal hun beholde det? Kan hun klare det? Selv om hun har god råd, er hun ikke lagd av penger, og i tillegg kommer alt det praktiske. Hvis hun må velge, vil hun helst beholde Engø eller Villa Solberg? Hun har ikke så lang tid på å bestemme seg. Begge steder har alltid vært en viktig del av livet hennes, en del av identiteten hennes. Den hun strever med å finne tilbake til. Hun er ikke klar til å ta den avgjørelsen i dag. Hun setter seg opp. Lar tårene få renne. Det hjelper, hun føler seg lettere etterpå.

Om hun skal være ærlig med seg selv, er det ikke tapet av Morten som ektemann som plager henne mest. Det er at det var hans valg. At han valgte bort henne til fordel for Beate. At hun er dumpa – attpåtil til fordel for en yngre dame – er tungt å svelge. Stoltheten hennes er enda mer såret enn følelsene. Men det verste er at familien deres går i oppløsning. Selv om samlivet hadde vært fritt for lidenskap de siste årene, hadde de vært to, de hadde vært et vi. Hun hadde en bestevenn, en hun kunne stole på og som kunne stole på henne. Å ha mistet det er et stort tap. Og at Morten som hun stolte på, lurte henne, det er vanskelig å svelge. Det er kanskje det hun er mest forbannet for. Det hun er mest lei seg for. For hvem kan man stole på da? Og ikke bare gjorde han det én, men to ganger. På toppen av alt føler hun seg dum. Han var utro og løy og valgte Beate fremfor familien. Familien deres har revnet og kan aldri bli hel igjen. Det må barna leve med for bestandig. Hun også. Å få en skilsmisse i fleisen nå, etter at de har flyttet inn i Villa Solberg, blir rett og slett for mye. Forstår han ikke det? Hun slår knyttneven i madrassen igjen. Hvordan kunne han? Men det er ikke henne han bryr seg om lenger. Ikke barna eller familien heller. Det gjør så vondt å innse det. Det er Beate som teller for ham nå.

Hvis hun hadde blitt stormforelsket i en annen, ville hun ha gjort det Morten har gjort? Hun er bare i begynnelsen av førtiårene, og hun har mer enn én gang drømt om et romantisk eventyr. Hun har ofte tenkt på Georg, den store ungdomskjærligheten, og lurt på om ikke livet hadde vært langt mer spennende og fargerikt sammen med ham. Men hadde hun vært villig til å ødelegge familien for å forfølge en altoppslukende forelskelse? Har ikke barna krav på å komme først? Samtidig er forelskelse som en rus, det vet hun godt selv om hun selv knapt kan huske hvordan det kjentes. En del av henne er litt misunnelig. Plutselig ønsker hun at det var hun som hadde funnet en annen, blitt stormende forelsket og dumpet Morten.

Hun plukker opp mobilen og kikker på den. Ser at det er mange tapte anrop. Det ligger en melding der også. Hun åpner. Den er fra Kristian Hansen.

Så hyggelig med kontakt!

Hun tenker tilbake på Kristian. Husker hvor betatt de var av hverandre, uten at det ble noe mellom dem utover litt klining. De var så unge. Husker hvordan de hang sammen på båtturer og på fester rundt bål på øyene om kvelden. Hvor lett de snakket sammen, hvor uskyldig forelsket de var. De gamle, solfylte sommerminnene er det lenge siden hun har tatt frem. Hun lurer på hvordan han ser ut i dag. Hun går inn på profilen hans på Facebook, kjenner ham igjen med en gang. Det samme sjarmerende smilet og den samme blonde luggen. Hun tenker på hvor kjekk hun syntes han var og at det alltid virket som han ikke var klar over det selv. Han  holder seg veldig godt. Han bor tydeligvis fortsatt på Tjøme og driver et bygnings- og entreprenørfirma.

Hun tenker seg om litt, så svarer hun:

Hei, Kristian! Så morsomt å høre fra deg! Jeg har overtatt hytta vår på Engø, og jeg forstår at du fortsatt bor der. En gang Tjøme, alltid Tjøme. Står alt bra til med deg?

Mobilen durer mens hun har den i hånden. Det er Axel. Det er så lenge siden hun har hørt fra ham at hun svarer enda hun egentlig ikke har det minste lyst når hun kjenner seg så nede.

– Hei Julie! Jeg har forsøkt å ringe deg flere ganger, men det virker som telefonen har vært avslått?

– Ja, beklager, jeg har vært opptatt i Teams-møter i hele dag, lyver hun. – Er det noe viktig? Hun forsøker å få stemmen til å lyde naturlig.

– Du skjønner, jeg er i Oslo. Det ble bestemt i går kveld at jeg skulle treffe en klient her i dag. Men du har vel ikke anledning til å møte meg nå? Jeg må hjem igjen i morgen tidlig.

Hun nøler. Kikker på klokken. Halv seks. Må tenke fort. Hun kan ikke godt si nei til ham. Og hun vil jo gjerne møte ham igjen også. Kanskje kan han hjelpe henne med å sortere alle tankene og følelsene hun baler med. Samtidig som han er en fremmed, står han henne merkelig nær.

– Jo, det går bra, sier hun raskt. – Så hyggelig at det omsider kan bli noe av. Det har hendt mye siden jeg snakket med deg sist, men vi prater om det når vi treffes. Kanskje du kan komme hit? Jeg bor i mammas gamle hus, og et glass vin kan jeg i hvert fall by på.

– Bor du i Villa Solberg? Huset Hedda elsket, men som jeg bare fikk lov å besøke én gang.

– Nå er mamma død, og du fikk vel ikke komme av respekt for pappa. Kom du, det skader ingen. Det skal bli fint å snakke med deg her.

– Når?

– Når som helst. Jeg er alene.

– Da tar jeg en drosje opp med en gang.

Julie spretter opp av sengen. Hun studerer seg selv i speilet på badet, og hun ser litt sliten ut, men det er ikke så merkelig. Spesielt ikke i dag. Hun tørker bort maskara som har rent utover. Raskt drar hun en børste gjennom det tykke, blonde håret. Bør hun sette det opp? Nei, hun lar det være. Det er kanskje tullete, men hun vil gjerne at Axel skal være stolt av henne. Hun beholder jeansen, men skifter ut genseren med en mellomblå linskjorte.

Hun tar seg sammen og går med bestemte skritt ned trappen, forberedt på endringene der nede. Likevel må hun trekke pusten når hun ser hvor tomt det er. Spisestumøblementet er borte, flere gamle bord, tepper og malerier er ikke der lenger, men har etterlatt store misfargede skygger på vegger og gulv som de gjorde sitt beste for å skjule da de flyttet inn, bokhyllen er delvis tømt, og det manglende inventaret gir stuen et slitt og trist inntrykk. Det er ikke lenger hjemmet hennes. Hun kjenner hvordan tårene presser på, men biter seg i leppen og klarer å svelge den store klumpen i halsen.

Hun hører da drosjen kjører opp foran inngangen, åpner og står i døren da han kommer ut av bilen. Tynnere og blekere er han blitt siden sist, men han er velkledd i rutete tweedblazer, skjorte uten slips og velpussede sko. Han ser eldre ut, men smilet hans lyser opp ansiktet og får ham straks til å se yngre ut. Det minner henne om at hun må passe på å treffe ham så ofte som mulig før det er for sent.

Han titter på huset og smiler.

– Ja, det er et fint hus med en flott beliggenhet, Hedda hadde rett i det.

– Huset er fantastisk, men jeg er ikke veldig objektiv. Det er barndomshjemmet mitt, og det er så mye familiehistorie her. Men nå bor jeg her alene. Og så barna, da, selvsagt.

Han ser forbauset på henne.

– Morten har flyttet. Vi har delt innboet i dag, og derfor var det ekstra hyggelig at du ville komme. Det var vanskeligere enn jeg hadde sett for meg. Kanskje er jeg ikke så tøff som jeg trodde.

Han ser undersøkende på henne.

– Du nevnte dette med Morten og denne venninnen hans, men jeg trodde dere fant sammen igjen?

– Det gjorde vi også, men så klarte han tydeligvis ikke å holde seg unna henne. Jeg føler meg så dum! Kan vi la være å snakke om det? Jeg trenger en pause. Ellers begynner jeg bare å gråte, og det orker jeg ikke. Det er endelig nå. Ikke noe mer å diskutere. Men kom inn!

Julie går foran ham, tar imot frakken og henger den opp. De ser usikkert på hverandre et øyeblikk, men så gir de hverandre en god, lang klem.

– Selv om du har det vanskelig, må jeg få si at jeg synes det er utrolig godt å se deg igjen, Julie. Det var jeg neimen ikke sikker på at ville skje.

– Ikke jeg heller, om jeg skal være ærlig. Da ambulansen forsvant med deg for fulle sirener, var jeg redd det var slutten.

– Det var vel ikke så langt unna, heller, men nå går det veldig bra. Ukrutt forgår ikke så lett, som Hedda alltid sa til meg hvis jeg var engstelig for en eller annen sykdom.

– Det sa hun til meg også, ler Julie. – Du, jeg tror ikke jeg orker å gi deg en omvisning. Det er ikke så hyggelig her nå, og jeg vet ikke om jeg beholder huset heller. Vil du ha rød- eller hvitvin?

– Jeg tar det du tar, svarer han.

Hun går ut på kjøkkenet og henter to glass og en flaske hvitvin i kjøleskapet og skjenker vin til dem begge.

– Vi har hatt våre utfordringer, Morten og jeg, sier hun da hun har satt seg ned i sofaen som fortsatt står der. – Det er noe av grunnen til at det ikke er blitt noe av møtet med deg og familien som vi planla. Du må jo ha lurt på hvorfor det ble helt stille fra meg.

– Nå ja, jeg har jo vært syk, og det var ikke så lett for meg å få gehør for et møte hjemme, men det har uansett gått altfor lang tid uten at vi har sett hverandre. Du sier at huset nå er ditt. Er dere allerede ferdig med skiftet etter foreldrene dine?

– Nei da, men etter mye om og men ble søstrene mine og jeg enige om at Morten og jeg skal overta det, og de godtok at vi flyttet inn før skiftet var gjennomført, så dødsboet er fortsatt formell eier. Jeg kan ombestemme meg. Dette med Morten skjedde etterpå, og nå vet jeg ikke om jeg hverken kan eller vil overta.

– Hva skjer da?

– Nei, da blir det salg.

– Og det vil du ikke?

– Det har vært veldig mye det siste halvannet året. Livet mitt er snudd på hodet. Mamma døde, brevene fra deg dukket opp, og jeg har grublet mye på hvem jeg egentlig er.

Han griper hånden hennes.

– Huff, nå får jeg dårlig samvittighet.

– Jeg sier det bare som det er. Og nå er jeg attpåtil separert. Å miste barndomshjemmet som har betydd så mye for meg, blir på en måte dråpen. Samtidig har jeg jo overtatt Engø …

Julie rister på hodet og kjemper med tårene.

– Men hva vil du, da?

– Jeg vet rett og slett ikke. Hvis jeg kan klare å overta begge steder og vedlikeholde, er det selvfølgelig det jeg helst vil, men selv om jeg tjener veldig bra, kan det bli for tøft. Og nå sier den ene søsteren min at det ikke er riktig at jeg arver pappa. Ja, Nicolai, da. Siden han ikke er min ordentlige far.

Axel kikker forbauset på henne.

– Oi! Du har full arverett etter Nicolai som pater est, men det vet du vel?

– Ja, det vet jeg selvsagt, men Cathrine mener at jussen ikke bør være avgjørende. Hun mener det moralsk riktige er at jeg frafaller arven etter Nicolai.

– For da får hun og søster Marianne en større andel av arven. Joda, jeg forstår hvordan hun tenker.

– Det er skikkelig ubehagelig, og jeg er usikker på hva jeg skal gjøre.

Han blir sittende å kikke på henne en liten stund.

– Jeg kjenner ikke søsteren din, men for meg høres hun ganske usympatisk, for å si det rett ut. Dere har vokst opp som søsken, og hadde du ikke fortalt om brevene du fant på Engø, ville hun ikke ha visst at Nicolai ikke var din biologiske far. Det er opplagt at Nicolai ønsket at du skulle behandles som hans datter. Hedda også. I tillegg har du jussen på din side. Jeg synes ikke at du skal gi deg.

– Men da blir vi sannsynligvis uvenner. Cathrine kan være ganske vanskelig, og hun er glad i penger.

– Du må bestemme hva du synes er viktigst. Er det noe poeng å ha kontakt med en søster som behandler deg så dårlig? Må man tåle alt bare for familiefredens skyld? Jeg synes ikke det, men kanskje du ser annerledes på det? Så lenge hverken Nicolai, Hedda, du eller jeg har bestridt at Nicolai var faren din, har du ikke arverett etter meg selv om jeg er din biologiske far. Han er oppført som din far overalt, og dine søstre har ikke rett til å bestride farskapet. Loven er helt klar. Det får du fortelle Cathrine. Det er veldig urettferdig om du ikke skal arve ham. Det bør søsteren din også være enig i. Jeg kan naturligvis tilgodese deg i testamentet mitt eller med gaver mens jeg lever, men det vet hverken hun eller du om jeg vil gjøre. Han venter litt, tenker seg om.

– Men ikke si fra deg hverken Engø eller Villa Solberg foreløpig. Si at du trenger tid til å områ deg. Forhåpentlig vil de forstå det. Du har altfor mye å tenke på nå til å ta så store og viktige beslutninger. Du kan fort gjøre noe du vil angre på.

Axel retter seg opp i stolen og tar en slurk av vinglasset.

– Men hvordan er det med deg, da? spør Julie. – Jeg sitter bare her og snakker om meg selv og mine problemer mens du tross alt har vært døden nær.

– Jeg er i form igjen. Jobber mindre, men har fortsatt glede av å ta meg av mine faste, gamle klienter. Nå blir det slutt på hjemmekontoret for min del. Det er jeg sjeleglad for. Jeg lengter etter å gå ut av huset og til jobben. Jussen er og blir veldig viktig for meg, sier han og tar en slurk av vinglasset. – Men jeg vil heller snakke om deg! Jeg er spent på hvordan du klarer tilvenningen til din «nye identitet», sier han og gjør hermetegn med fingrene.

– Det var en dramatisk måte å uttrykke det på, sier Julie med en liten latter.

– Vel, jeg bruker bare dine egne ord, men hvordan håndterer du dette? Jeg har tenkt mye på det og kjenner på et stort ansvar.

– Det har vært tøft, jeg skal ikke legge skjul på det. En stund følte jeg at jeg ikke lenger visste hvem jeg var. At grunnen under meg var av kvikksand. Jeg har vært stolt av familien min og alt jeg kommer fra, og så ble teppet plutselig revet bort under føttene på meg. Sånn har jeg følt det. Men jeg har jobbet meg gjennom det og har bestemt meg for at det ikke er nødvendig å lage så mye drama ut av det. Det er som det er, og jeg er den samme som før. En bonus er at jeg faktisk har en far i live, sier hun og smiler. Hun ser at han får tårer i øynene.

– Så godt at du har kommet dit. Jeg har vært veldig nervøs for at jeg var i ferd med å ødelegge livet ditt.

– Jeg er kanskje litt vel eplekjekk, det går opp og ned hele tiden, men vi er sterke, vi Solberg-damene.

– Jo takk, det vet jeg alt om, sier han og rister på hodet og humrer. – Styrken var kanskje det som fascinerte meg mest med Hedda, kombinert med alt det andre som var henne.

– Nå skal jeg ikke lyve og si at alt er kjempelett hele tiden. Jeg kjenner på en følelse av å være annerledes, eller mindreverdighetsfølelse om du vil, som jeg synes det er vanskelig å beskrive. Jeg er blitt usikker, stoler ikke på egne vurderinger og føler meg mindre verdt enn mine søstre. Jeg er liksom ikke ekte, om du skjønner. Jeg vet at jeg gjentar meg selv, men jeg føler at det er lettere å snakke med deg enn med andre om disse tingene. Kanskje fordi vi ikke kjenner hverandre, men likevel står hverandre nær? Jeg vet ikke, men sånn er det i hvert fall. Orker du å høre på meg?

Hun møter det varme blikket hans.

– Jeg er glad for at du føler at du kan snakke med meg. I din situasjon trenger du å få ut alt det du går og grubler på, og jeg vil mer enn gjerne lytte. Ja, såpass skylder jeg deg, sier han med et skjevt smil.

Hun smiler litt og tar en slurk av hvitvinen før hun fortsetter.

– Jeg har jo sett meg selv og verden fra et bestemt perspektiv. Det gjør vi alle. Jeg har overhodet ikke tvilt på hvem jeg er, og jeg har etter hvert forstått at det har vært nært knyttet til barndommen og oppveksten, men nå finner jeg meg liksom ikke lenger til rette i den sammenhengen jeg lever i. Det høres sikkert rart, men jeg føler ikke tilhørighet lenger. Nå har jeg begynt å tvile på min egen fortelling om meg selv. Hvis jeg ikke er den personen jeg trodde jeg var, hvem er jeg da? Hvilken betydning har du og dine gener for hvem jeg faktisk er?  Hvordan vil jeg at livet mitt skal være og bli?

– Det er ikke rart om det føles kaotisk for øyeblikket. Tenk på alt som har skjedd i livet ditt på kort tid. Alt er snudd opp ned. Gi det tid til å falle på plass. Det tror jeg garantert det vil gjøre. Som du selv sier, er du en sterk dame, og i tillegg er du både intelligent og reflektert. Du står i flere kriser samtidig – klart det er vanskelig.

Hun nikker.

– Men jeg er ikke i tvil om at vi utvikler oss når vi løser krisene vi havner i. Kanskje blir alt dette et vendepunkt der du virkelig lærer deg selv å kjenne. Jeg tror det. Men pust med magen. Ikke forsøk å løse alt på en gang. Først må du håndtere skilsmissen. Jeg er ikke rette mann til å moralisere over Morten selv om han kunne valgt et annet tidspunkt å utsette deg for dette på. Men det er som det er.

Hun kjenner at det er godt å snakke med ham, det virker som han forstår og virkelig ønsker å være der for henne.

– Familie er det viktigste av alt. Det er jeg ikke i tvil om. Vi må hjelpe og ta vare på hverandre så godt vi kan. Apropos det – jeg har vært veldig forsiktig med å spørre om familien din fordi jeg har følt at du helst ikke vil snakke om den, men den er min familie også, og jeg vil gjerne vite mer. Særlig er jeg opptatt av foreldrene dine og barndommen din. Hvem var egentlig faren din?

Axel blir først stille. Han ser ned på hendene sine, og hun kan se at kjevemusklene arbeider.

– Dette kan bli en lang og vanskelig samtale, kjenner jeg. Har du tid til det nå? spør han etter en stund.

– Ja, det har jeg, og jeg vil veldig gjerne høre.

– Ok. Jeg skal forsøke. Axel kremter før han fortsetter. – Far ble født på en gård i Trøndelag som barn nummer åtte av ni. Gården var ganske stor, men far var ikke odelsgutt, og det var ingen penger til å la ham få noen utdannelse. Sånn var det den gangen. Høyere utdanning var for de få. Men han var, som jeg har fortalt, veldig musikalsk. De hadde piano hjemme, han lærte å spille selv, og han drømte om å bli pianist.

Axel ser opp på henne.

– Ja, dette er det mor som har fortalt. Selv fortalte han ingenting. Ikke om noe. Han snakket knapt med Stine og meg.

– Pianist, det var vel spesielt på landet på den tiden?

– Ja visst. Å bli pianist den gangen – uten forbindelser og utdannelse – var nærmest umulig, men han hadde så vidt jeg forstår, absolutt gehør og fikk faktisk ta timer hos en pianist og musikklærer i Trondheim, etter sigende med stor fremgang. Hvem som betalte, vet jeg ikke. Det visste ikke mor heller, men det må ha vært noen som oppdaget talentet hans og ønsket å hjelpe ham.

– Men kom han videre, da?

– Nei, nå skal du høre, han ble utsatt for en ulykke på gården og ødela den ene hånden. Han fikk nerveskader i den og måtte legge bort enhver tanke på å bli pianist. I stedet var han tvunget til å ta ulike jobber, og han forsøkte å starte forskjellige typer forretningsvirksomhet, men han hadde vel hverken lyst eller evner i den retningen. Han mislyktes i hvert fall. Ifølge mor, som traff ham før han sporet av, så var han en blid og vennlig person med humor og varme som ung. Skarp var han også. Mor forsvarte ham alltid. Sa at tragedien var at han ikke fikk utviklet sitt musikalske talent, at det gjorde ham bitter og innesluttet. Så ble det alkohol og ja, NS-medlemskap. Mor elsket ham så lenge han levde, tror jeg. Hun bevarte og dyrket minnet om den han var da hun traff ham.

– Du sier at du er musikalsk. Det er Emma også, mens jeg bare er glad i å lytte til musikk, konserter og opera.

– Vi har det fra ham. Merkelig å tenke på, men sånn er det.

– Hvordan gikk det med ham videre?

– Han fikk som sagt problemer med alkoholen og led nok av depresjon. Det førte til at han mislyktes i alle jobber. Jeg gjetter at det er derfor NS ble et alternativ. Oppslutningen om NS i Trondheim og Trøndelag var stor, vesentlig større enn i Bergen, for eksempel. Spør meg ikke hvorfor. NS lyktes i hvert fall meget godt med å rekruttere medlemmer i Trondheim og Levanger, og far var altså ett. Dog den eneste av sine søsken. Trondheim var den gangen nesten en småby der alle kjente alle, og det ble fort en isfront mot det enkelte NS-medlemmet og hans nærmeste. Det gjaldt selvsagt i enda sterkere grad i Levanger. Som NS-medlemmer fikk de i stor grad forrang til attraktivt tyskerarbeid og nye karrieremuligheter, og det var vel det som ble for fristende. Akkurat hva far gjorde, vet jeg ikke. Mor påsto at han bare hadde jobbet for tyskerne, at det var den løsningen han valgte for å brødfø familien, mens andre påsto at han også var angiver og noen til og med at han var torturist, men det tror jeg ikke på. Hva han gjorde eller ikke gjorde, er ikke lett å si. Etter krigen ble medlemskap betraktet som en kriminell handling, uansett hva man hadde gjort som NS-medlem, fnyser Axel. – Det er ikke så lett å finne ut av hva som faktisk skjedde, og ikke har jeg ønsket å gjøre det, heller.

– Har du ikke forsøkt å finne ut hva faren din egentlig gjorde?

– Nei. Antakelig av redsel for at han har gjort ting jeg ikke ønsker å vite om.

– Men er du ikke nysgjerrig?

– Nei.

Julie ser undersøkende på ham. Han blir fjern i blikket og sukker.

– Synes du ikke det er feigt?

– Nei, jeg har lidd nok for det far gjorde.

– Men kanskje var han slett ikke så ille som du tror? Kanskje har det du har hørt, vært overdrevet? Jeg må innrømme at jeg blir veldig nysgjerrig på å få vite hele sannheten.

Axel rister på hodet.

– Du forstår ikke hvordan det var å være barn av et NS-medlem i et lite gjennomsiktig samfunn i årene etter krigen.

– Nei, det har du nok rett i. Jeg har vokst opp veldig beskyttet med familie som var på «den riktige siden», for å kalle det det, sier Julie. – Jeg kan ikke huske at vi snakket noe særlig om sånt. Det var liksom en selvfølge at alle var som oss.

– Det forstår jeg, men fortsatt er krigen et vanskelig tema å snakke om for dem som var på feil side under okkupasjonen. Bare husk på hvordan du selv reagerte da jeg fortalte om far. Bare innrøm at du syntes det var en skam ja, at det er en skam at farfaren din var NS-medlem.

Julie nikker og ser ned.

Mange NS-familier ble stigmatisert av samfunnet rundt seg i flere tiår etter krigen. Det har sittet i lenge og gjør at det fortsatt er vanskelig å prate om. Jeg forteller ikke dette til folk med mindre jeg må. Jeg fortalte det aldri til Hedda.

– Du behandler det som en familiehemmelighet?

– Ja, gjør ikke du også det? Eller har du fortalt om det til familien, venner og bekjente?

Julie rister på hodet.

– Nei, men bør vi godta at det er sånn, så lenge etterpå?

– Det er ikke opp til oss. Så lenge samfunnet ser på det som skambelagt, forblir det sånn. Stadig dukker det opp nye filmer og dokumentarer som holder liv i synet på NS-medlemmene som farlige samfunnsfiender, og det var det naturligvis mange som var også. Min skrekk er at far var tilknyttet Rinnan-banden, at han drev angivervirksomhet for dem. Derfor våger jeg ikke undersøke nærmere hva han ble dømt for. Det er sannheten.

– Men benektet ikke moren din det?

– Jo da, men hun forsvarte alltid far, og dessuten er det ikke sikkert at hun visste alt.

– Hvor lenge satt han i fengsel?

– Han slapp ut etter to år, men dommen var lenger, har jeg forstått på mor.

– Da kan det vel ikke ha vært så alvorlig?

– Det var mange som slapp å sone hele straffen etter hvert som livet kom tilbake til normalen etter 1945. Men Julie, jeg ber deg om å la dette ligge. Vær så snill.

– Men spurte du ikke faren din om dette noen gang?

– Det var utenkelig. Han var lukket som en musling. Han svarte ja og nei og drakk. Det var mitt forhold til ham.

– Men moren din, hvorfor ble hun hos ham?

– Hun elsket ham som ung, og det gikk vel aldri over, som jeg sa. Dessuten hadde hun avgitt sitt løfte om «gode og onde dager», og løfter brøt hun ikke. Dessuten var det en annen tid. Hans feiltrinn ble på en måte også hennes i lokalmiljøet. Hun tok heller ikke fullstendig avstand, men nektet å melde seg inn i NS. Det var hennes stille protest. Hun hadde et vanskelig liv, og vi, Stine og jeg, en vanskelig barndom. Likevel har vi klart oss bra.

– Var hun snill, moren din?

– Ja, men både svak og sterk på samme tid. For vår skyld burde hun forlatt far. Hun ble vel stående i spagaten, stakkar. Jeg har dårlig samvittighet når jeg tenker på henne. Noen utdannelse hadde hun heller ikke, så det hadde vært umulig for henne å forsørge oss alene. Vi fikk aldri noe varmt og nært forhold, mor og jeg. Det har nok hatt sine konsekvenser som blant annet Hedda fikk unngjelde for.

– Jeg hører på deg at du synes det er vanskelig å snakke om dette, men jeg setter pris på at du orker å gjøre det.

– Jeg forstår at du vil vite mer om familien min – og din – men det kan ikke være spesielt gøy for deg å ta dette inn over deg, heller. Og det er så lenge siden.

– Ja, men jeg vil finne ut hvor jeg kommer fra, hvem jeg er.

– Du må ikke overdrive betydningen av denne historien når det gjelder hvem du er. Uheldige omstendigheter og vanskelige tider kan føre til gale valg som blir katastrofale for både den det gjelder og familien deres. Det behøver ikke å bety at personen har store feil og mangler. Jeg tror det gjaldt mange som trådte feil den gangen. Alle NS-medlemmer var ikke sosiopater, vet du, og jeg tror mor på at far ikke var det. Nå synes jeg at vi skal la dette ligge, og så snakker vi heller mer om det en annen gang. Samtidig er jeg faktisk glad for at du spør og graver, for jeg tror jeg har godt av å prate om det. Jeg gjør ikke det med noen andre enn Stine, men det er blitt lite av det med henne også etter hvert. Vi opplevde for mye vondt, tror jeg. Vi orker ikke. Men nå kjenner jeg altså at det er nok for i dag.

– Jeg forstår at det er tøft å snakke om det, men takk for at du gjorde det.

– Jeg skulle gjerne ha sittet her hele natten, Julie, og vi har mye mer vi må prate om, men jeg er nødt til å gå. Jeg beklager det. Han kikker på klokken. – Men ring meg så ofte og mye du vil. Bruk meg! oppfordrer han, før han reiser seg og gir henne en lang klem.

– Og du, lov meg at du ikke tar noen beslutning om Engø og Villa Solberg før vi har snakket mer om det, ok?

Hun nikker og kjenner at varmen fra ham har nådd inn til henne. Hun blir stående å se etter ham da han går nedover innkjørselen mot Lyder Sagens gate. Det føles merkelig. Der går hennes far. En mann som har  hatt det forferdelig vondt som gutt, men som har klart å lykkes med så mye i livet, og som er så lyttende og vennlig. Hvis hun først skulle få en ny far, kunne hun i hvert fall fått en som var mye verre enn ham, tenker hun og kjenner at hun er litt stolt. Han er en intelligent og klok mann med empati og sjarm. Hun får ham ikke til å stemme med de brevene hun har lest. Selvopptatte, egoistiske, løgnaktige brev helt frie for nettopp empati. Det må også være en del av hans personlighet. Men nå som hun har blitt litt kjent med ham, er det lettere å forstå hvorfor moren ble så hodestups forelsket i ham. Så husker hun på Nicolai og kjenner et stikk av dårlig samvittighet. Han var en god og kjærlig far for henne helt til han døde, og han var en ærlig og solid person tvers igjennom.

Julie setter seg ned en stund for å forsøke å fordøye samtalen. Bildene hun har fått av Axel, ligger i nederste skuff i skrivebordet hennes. Hun finner dem frem og blar utålmodig til hun finner bildene av foreldrene hans, besteforeldrene hennes. Hun gransker dem nøye, leter etter likhet og etter svar. Axels far ser alvorlig ut på alle bilder. Ikke ett finnes der han smiler. En pen mann var han, høy og kraftig med et uutgrunnelig uttrykk. Axel ligner ham, men han har et hardt ansikt. Så finner hun brudebildet. 1937 står det på det. En smilende brudgom med en nellik i knapphullet kikker stolt på en like smilende og veldig søt brud med en stor bukett nelliker i favnen. Julie får tårer i øynene. De giftet seg tydeligvis borgerlig. Ingen hvit kjole, men forelsket ser de ut. De traff hverandre før han fikk ødelagt hånden, og drømmen om en pianistkarriere for alltid ble knust. Så vondt det må ha vært for ham. Hun begynner å få et bedre bilde av besteforeldrene nå, forstår mer av hvem de var. Føler empati med det som ble deres skjebne. Skal hun gjøre som Axel innstendig ba henne om, droppe å undersøke nærmere hvilken rolle faren hans hadde under krigen? Har hun noe med å ødelegge det som kanskje er en livsløgn, at faren bare var et passivt medlem av NS som trengte en jobb for å forsørge familien? Er det viktig for henne å få vite hele sannheten? Kan ikke Axels livsløgn fungere for henne også? Hun ønsker seg virkelig ikke en bestefar som var angiver og kanskje til og med en torturist. Slett ikke. Hun grøsser ved tanken og legger vekk bildene. Hun tar ingen beslutning i dag. Ikke vil hun nevne det for noen, heller. I alle fall ikke foreløpig.

Hun rydder og vasker opp, tvinger seg til å ikke tenke på Morten mens hun ommøblerer litt i stuen så den ikke ser så tom ut, før hun dumper ned i en stol og plukker opp mobilen og sjekker Facebook. Hun kjenner et lite stikk av begeistring når hun ser at det ligger en melding der fra Kristian Hansen. En deilig liten oppmuntring.

